CELEX: 52022PC0039
Language: sk
Date: 2022-02-10
Title: Návrh SMERNICA RADY, ktorou sa mení smernica 2006/112/ES, pokiaľ ide o predĺženie obdobia uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvody, a mechanizmu rýchlej reakcie proti podvodom v oblasti DPH

EURÓPSKA KOMISIA
            V Bruseli10. 2. 2022
            COM(2022) 39 final
            2022/0027(CNS)
            
            Návrh
            SMERNICA RADY,
            ktorou sa mení smernica 2006/112/ES, pokiaľ ide o predĺženie obdobia uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvody, a mechanizmu rýchlej reakcie proti podvodom v oblasti DPH
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Účelom tohto návrhu smernice, ktorou sa mení smernica Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“), je predĺžiť: 1. možnosť, aby členské štáty uplatňovali mechanizmus prenesenia daňovej povinnosti na boj proti existujúcim podvodom pri dodaniach tovaru a poskytnutí služieb zahrnutých v článku 199a ods. 1 smernice o DPH, a 2. možnosť používať mechanizmus rýchlej reakcie (MRR) stanovený v článku 199b smernice o DPH na boj proti podvodom prostredníctvom uplatňovania mechanizmu prenesenia daňovej povinnosti vo veľmi špecifických prípadoch.
            
            
               V článku 193 smernice o DPH sa stanovuje, že spravidla je povinná platiť DPH zdaniteľná osoba dodávajúca tovar alebo poskytujúca služby. Odchylne od toho mechanizmus prenesenia daňovej povinnosti umožňuje určiť za osobu povinnú platiť DPH príjemcu dodania, resp. poskytnutia. V rámci tohto mechanizmu prenesenia daňovej povinnosti DPH neúčtuje dodávateľ, resp. poskytovateľ, ale zúčtováva ju nadobúdateľ, resp. odberateľ (zdaniteľná osoba) vo svojom daňovom priznaní k DPH. Táto DPH sa potom odpočíta v tom istom daňovom priznaní k DPH, a pokiaľ má táto osoba právo na odpočítanie dane v plnom rozsahu, výsledok je nulový.
            
            
               Mechanizmus prenesenia daňovej povinnosti sa používa na boj proti podvodom a najmä podvodom v rámci Spoločenstva založeným na chýbajúcom obchodnom subjekte. K tomuto typu podvodu dochádza vtedy, keď obchodník nadobudne tovar prepravený alebo odoslaný z iného členského štátu prostredníctvom dodania oslobodeného od DPH a predá ho nadobúdateľovi, pričom na faktúre uvedie aj DPH. Po prijatí sumy DPH od nadobúdateľa sa takýto obchodník stratí bez toho, aby príslušným daňovým orgánom odviedol splatnú DPH. Zároveň si nadobúdateľ, ktorý koná v dobrej viere, obvykle môže vo svojom daňovom priznaní k DPH odpočítať DPH, ktorú zaplatil dodávateľovi. V rámci mechanizmu prenesenia daňovej povinnosti preto DPH nedochádza k skutočnému vyplateniu DPH dodávateľovi.
            
            
               Uplatňovanie mechanizmu prenesenia daňovej povinnosti na základe článku 199a smernice o DPH je pre členské štáty voliteľné. Umožňuje im bojovať proti tomuto druhu podvodov, ku ktorým na ich území zvyčajne dochádza vo vopred vymedzených citlivých oblastiach
                  2
               . Keď sú dodávatelia, resp. poskytovatelia povinní používať mechanizmus prenesenia daňovej povinnosti pri takýchto vnútroštátnych dodaniach, resp. poskytnutiach, nemôžu na svojej faktúre účtovať DPH. Následne nedostanú od nadobúdateľa, resp. odberateľa príslušnú sumu DPH, a v dôsledku toho sa nemôžu aj s prijatou sumou DPH stratiť. MRR podľa článku 199b predstavuje výnimočné opatrenie, ktoré členským štátom umožňuje v naliehavých prípadoch potreby rýchlo zaviesť dočasný mechanizmus prenesenia daňovej povinnosti pri dodaniach tovaru a poskytnutí služieb v odvetviach, v ktorých sa vyskytli neočakávané a rozsiahle podvody a ktoré nie sú uvedené v článku 199a smernice o DPH. Tento postup je výnimočný a mimoriadne rýchly, keďže Komisia musí do jedného mesiaca reagovať buď záporným stanoviskom, alebo písomne potvrdiť príslušnému členskému štátu, že voči opatreniu nemá námietky. Členský štát môže prijať osobitné opatrenie mechanizmu rýchlej reakcie odo dňa doručenia tohto potvrdenia. Použitím tohto mechanizmu môžu členské štáty preklenúť obdobie potrebné na získanie bežnej výnimky podľa článku 395 smernice o DPH, ktoré môže trvať až šesť mesiacov. Takáto výnimka si vyžaduje návrh Komisie a jednomyseľné prijatie Radou.
            
            
               Článok 199a smernice o DPH bol zavedený
                  3
                na obdobie od roku 2010 do 30. júna 2015 a bol prvý raz predĺžený
                  4
               , so zmenami, do 31. decembra 2018. Článok 199b smernice o DPH bol zavedený
                  5
                na obdobie od roku 2013 do 31. decembra 2018. Články 199a a 199b smernice o DPH boli následne predĺžené
                  6
                do 30. júna 2022, aby sa ich platnosť zladila s pôvodne plánovaným dátumom nadobudnutia účinnosti konečného systému DPH (podrobnejšie informácie sú uvedené ďalej).
            
            
               V čase, keď sa obdobie uplatňovania článkov 199a a 199b smernice o DPH malo predĺžiť do 30. júna 2022, Komisia predložila správu o účinkoch mechanizmov zahrnutých v týchto článkoch
                  7
                a na základe príspevkov daňových správ a zainteresovaných strán z podnikateľskej sféry dospela k záveru, že opatrenia v týchto článkoch sú užitočné v boji proti podvodom.
            
            
               S cieľom riešiť problém podvodov (v rámci Spoločenstva založených na chýbajúcom obchodnom subjekte) systematickejšie Komisia predložila návrh na zavedenie tzv. konečného systému DPH, jednoduchšieho systému odolného voči podvodom pre obchod s tovarom v rámci Únie
                  8
               . Táto úprava, ktorá mala podľa návrhu Komisie nadobudnúť účinnosť 1. júla 2022, predstavuje zásadnú reakciu na podvody v rámci Spoločenstva založené na chýbajúcom obchodnom subjekte.
            
            
               Súčasný stav prebiehajúcich rokovaní v Rade však naznačuje, že konečný systém DPH nebude môcť nadobudnúť účinnosť 1. júla 2022. S cieľom umožniť pokračovanie rokovaní o konečnom systéme bez toho, aby sa ohrozili dostupné nástroje na boj proti podvodom v oblasti DPH, je vhodné predĺžiť platnosť opatrení na boj proti podvodom uvedených v predmetných článkoch na ďalšie obmedzené obdobie.
            
            
               Predĺženie obdobia uplatňovania článkov 199a a 199b by umožnilo aj vypracovanie ďalších nástrojov na boj proti daňovým únikom. S týmto zámerom a v súlade s daňovým balíkom
                  9
                Komisia pripravuje návrh na modernizáciu súčasných pravidiel v oblasti DPH, s ohľadom na príležitosti, ktoré ponúkajú digitálne technológie. Pod hlavičkou „DPH v digitálnom veku“ Komisia posúdi oznamovacie povinnosti týkajúce sa DPH, prípadne vrátane oznamovania založeného na transakciách (TBR) a rozšíreného systému elektronickej fakturácie. To by malo daňovým správam poskytnúť rýchlejšie a podrobnejšie informácie o jednotlivých transakciách, a tým znížiť riziko podvodu. Potreba ďalšieho predĺženia platnosti článkov 199a a 199b by sa mala v budúcnosti prehodnotiť na základe takéhoto legislatívneho vývoja.
            
            
               •Súlad s existujúcimi ustanoveniami v tejto oblasti politiky
            
            
               
                  Súčasným návrhom sa predlžujú opatrenia stanovené v článkoch 199a a 199b smernice o DPH na obmedzené obdobie, kým v Rade pokračujú rokovania o návrhu konečného systému DPH, ktorý zahŕňa zmeny článkov 199a a 199b smernice o DPH s cieľom zosúladiť ich s fungovaním tohto konečného systému. Keďže konečný systém DPH sa týka tovaru, články 199a a 199b by sa zúžili na služby.
               
               
                  Predĺženie platnosti je takisto v súlade s načasovaním prípravných prác Komisie, pokiaľ ide o nové pravidlá oznamovania ako opatrenie na boj proti podvodom, ktoré by mohli viesť k tomu, že už nebude nutné uplatňovať mechanizmus prenesenia daňovej povinnosti. Aj keby sa však tieto nové pravidlá oznamovania prijali pomerne rýchlo, zdaniteľné osoby by potrebovali určitý čas na to, aby sa im prispôsobili, predĺženie do konca roka 2025 sa preto zdá primerané.
               
            
            
               •Súlad s ostatnými politikami Únie
            
            
               
                  Článok 199a smernice o DPH sa v rámci mechanizmu prenesenia daňovej povinnosti okrem iného vzťahuje na obchodovanie s emisnými kvótami skleníkových plynov v EÚ (systém EÚ na obchodovanie s emisiami, EU ETS). V záujme podpory cieľov zelenej dohody, najmä pokiaľ ide o zníženie emisií skleníkových plynov o 55 % do roku 2030, je nevyhnutné naďalej chrániť systém EÚ na obchodovanie s emisiami pred (kolotočovými) podvodmi, aby sa popri zabránení finančným stratám predišlo aj ohrozeniu dôveryhodnosti tohto systému.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               
                  Touto smernicou sa mení smernica o DPH na základe článku 113 Zmluvy o fungovaní Európskej únie.
               
               
                  Keďže návrhom sa predlžuje uplatňovanie určitých ustanovení smernice, je potrebná zmena smernice o DPH.
               
            
            
               •Subsidiarita (v prípade inej ako výlučnej právomoci)
            
            
               Podľa zásady subsidiarity podľa článku 5 ods. 3 Zmluvy o Európskej únii opatrenia na úrovni Únie možno prijať len vtedy, ak zamýšľané ciele nemôžu uspokojivo dosiahnuť samotné členské štáty, a preto ich môže z dôvodu rozsahu alebo účinkov navrhovaných opatrení lepšie dosiahnuť Únia.
            
            
               
                  Cieľ boja proti podvodom prostredníctvom uplatňovania mechanizmu prenesenia daňovej povinnosti a možnosť používania mechanizmu rýchlej reakcie na boj proti neočakávaným a rozsiahlym podvodom sa najlepšie dosiahne na úrovni Únie a má svoj osobitný právny základ v smernici o DPH. Predĺženie platnosti týchto opatrení si preto vyžaduje zmenu smernice o DPH.
               
            
            
               •Proporcionalita
            
            
               
                  Z dôvodu voliteľného a dočasného charakteru predĺžených opatrení je tento návrh primeraný sledovanému cieľu, ktorým je boj proti podvodom pri určitých dodaniach tovaru a určitom poskytovaní služieb a pomoc členským štátom v boji proti neočakávaným a rozsiahlym podvodom v oblasti DPH.
               
            
            
               •Výber nástroja
            
            
               
                  Na zmenu smernice o DPH sa navrhuje smernica.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Komisia predložila správu o fungovaní a účinkoch mechanizmu prenesenia daňovej povinnosti v súvislosti s článkami 199a a 199b smernice o DPH
                     10
                   v čase, keď sa mala predĺžiť ich platnosť, a dospela k záveru, že opatrenia v týchto článkoch sú v boji proti podvodom užitočné.
               
               
                  Táto podrobná analýza sa vykonala pomerne nedávno a smernica o DPH sa odvtedy nezmenila, pokiaľ ide o právne podmienky alebo praktické aspekty uplatňovania mechanizmu prenesenia daňovej povinnosti. Okrem toho smernica o DPH nebola výrazne zmenená s cieľom systematickejšie riešiť problém podvodov v rámci Spoločenstva založených na chýbajúcom obchodnom subjekte. V neposlednom rade útvary Komisie nemajú žiadne informácie o nových odvetviach, ktoré by boli náchylné na podvody v rámci Spoločenstva založené na chýbajúcom obchodnom subjekte a v prípade ktorých by bol mechanizmus prenesenia daňovej povinnosti vhodným nástrojom. Preto je opodstatnené usudzovať, že uvedené zistenia sú stále platné.
               
            
            
               •Konzultácie so zainteresovanými stranami
            
            
               
                  Na účely vypracovania uvedenej správy boli členské štáty vyzvané, aby poskytli svoje skúsenosti a posúdenie opatrení. Konzultácie so zainteresovanými stranami sa uskutočnili prostredníctvom skupiny odborníkov v oblasti DPH.
               
               
                  Členské štáty vo všeobecnosti považovali mechanizmus prenesenia daňovej povinnosti zahrnutý v článku 199a smernice o DPH za účinný a efektívny nástroj na boj proti podvodom v oblasti DPH. Vďaka zavedeniu mechanizmu prenesenia daňovej povinnosti sa podvody vo vymedzených odvetviach výrazne obmedzili alebo úplne vymizli. S týmto názorom sa stotožňovali aj zainteresované strany z podnikateľského prostredia, s ktorými sa viedli konzultácie, ktoré vo svojich odpovediach považujú mechanizmus prenesenia daňovej povinnosti za efektívne dočasné opatrenie na boj proti podvodom.
               
               
                  Pokiaľ ide o mechanizmus rýchlej reakcie uvedený v článku 199b smernice o DPH, hoci sa nikdy nepoužil, väčšina členských štátov sa domnieva, že naďalej predstavuje užitočný nástroj a preventívne opatrenie proti výnimočným prípadom neočakávaných podvodov v oblasti DPH.
               
            
            
               •Získavanie a využívanie expertízy
            
            
               
                  Pri vypracúvaní uvedenej správy sa uskutočnili konzultácie so skupinou odborníkov v oblasti DPH o fungovaní a účinkoch opatrenia zahrnutého v článku 199a smernice o DPH. Zo spätnej väzby vyplynulo, že mechanizmus prenesenia daňovej povinnosti sa v prípade daných dodaní a poskytnutí považuje za účinný dočasný nástroj na boj proti podvodom.
               
               
                  Všeobecne bol voliteľný mechanizmus prenesenia daňovej povinnosti posudzovaný v predchádzajúcich štúdiách
                     11
                  . V rámci sprievodného posúdenia vplyvu k návrhu na dočasné uplatňovanie všeobecného mechanizmu prenesenia daňovej povinnosti sa vykonalo posúdenie všeobecného mechanizmu prenesenia daňovej povinnosti (aj v porovnaní so sektorovým prenesením daňovej povinnosti) na vnútornom trhu
                     12
                  .
               
            
         
         
            
               •Posúdenie vplyvu
            
            
               Touto iniciatívou sa predlžuje platnosť opatrení zahrnutých v článkoch 199a a 199b smernice o DPH na ďalšie obmedzené obdobie s cieľom podporiť členské štáty v boji proti podvodom v oblasti DPH, kým členské štáty v Rade rokujú o komplexnejšej reforme systému DPH.
            
            
               
                  Vzhľadom na prebiehajúcu prácu Komisie na konečnom systéme DPH a modernizácii oznamovacích povinností a na ich očakávaný vplyv v boji proti podvodom by nebolo v súčasnosti užitočné prehodnotiť ani revidovať dané opatrenia, pretože prípadné závery by boli prechodné a bolo by potrebné ich znovu posúdiť so zreteľom na tieto možné nové pravidlá.
               
            
            
               4.VPLYV NA ROZPOČET
            
            
               
                  Návrh nebude mať negatívny vplyv na rozpočet Únie.
               
            
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
               Pokiaľ ide o voliteľný mechanizmus prenesenia daňovej povinnosti v článku 199a smernice o DPH, navrhujú sa dve zmeny.
            
            
               Po prvé, obdobie jeho uplatňovania sa predlžuje do konca roka 2025. Podľa všetkého ide o primerané obdobie, aby Rada mohla pokračovať v rokovaniach o konečnom systéme DPH. Ak konečný systém DPH nenadobudne účinnosť pred týmto dátumom, úprava uvedená v článku 199a smernice o DPH by sa z dôvodu doložky o ukončení platnosti mohla skončiť v roku 2025. Ak by konečný systém DPH nadobudol účinnosť pred rokom 2025, články 199a a 199b sa zmenia a nahradia tak súčasné pravidlá, ktoré sa momentálne predlžujú.
            
            
               Podobne toto predĺženie súvisí aj s vypracovaním a prijatím návrhu Komisie týkajúceho sa DPH v digitálnom veku, ktorého dátum nadobudnutia účinnosti v tomto štádiu nie je možné stanoviť. Prijatie samotného návrhu Komisiou je naplánované na rok 2022. Koniec roka 2025 je preto aj v tejto súvislosti primeranou lehotou na to, aby Rada návrh prijala.
            
            
               Ak by do konca roka 2025 nebol zavedený konečný systém ani pravidlá pre DPH v digitálnom veku, zvážilo by sa ďalšie predĺženie platnosti článkov 199a a 199b smernice o DPH.
            
            
               Po druhé, vykonala sa malá technická zmena, pokiaľ ide o vypustenie zastaraných oznamovacích povinností, na ktorých bola založená uvedená správa Komisie.
            
            
               
                  Pokiaľ ide o mechanizmus rýchlej reakcie v článku 199b smernice o DPH, obdobie jeho uplatňovania sa takisto predlžuje do konca roka 2025.
               
            
            
               2022/0027 (CNS)
            
            
               Návrh
            
            
               SMERNICA RADY,
            
            
               ktorou sa mení smernica 2006/112/ES, pokiaľ ide o predĺženie obdobia uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvody, a mechanizmu rýchlej reakcie proti podvodom v oblasti DPH
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
         
         
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  13
               ,
            
            
               so zreteľom na stanovisko Európskeho hospodárskeho a sociálneho výboru
                  14
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)Daňové podvody v oblasti dane z pridanej hodnoty (DPH) vedú k významným rozpočtovým stratám a ovplyvňujú fungovanie vnútorného trhu.
            
            
               (2)V článku 199a smernice Rady 2006/112/ES
                  15
                sa stanovuje, že členské štáty môžu voliteľne používať mechanizmus prenesenia daňovej povinnosti na platbu DPH z dodania vopred vymedzeného tovaru a poskytnutia vopred vymedzených služieb, ktoré sú náchylné na podvody, a najmä na podvody v rámci Spoločenstva založený na chýbajúcom obchodnom subjekte. Osobitné opatrenie mechanizmu rýchlej reakcie stanovené v článku 199b uvedenej smernice ponúka členským štátom za určitých prísne určených podmienok rýchlejší postup, ktorý umožňuje zavedenie mechanizmu prenesenia daňovej povinnosti, čo vedie k primeranejšej a účinnejšej reakcii na neočakávané a rozsiahle podvody. Platnosť oboch článkov uplynie 30. júna 2022.
            
            
               (3)Komisia prijala dva legislatívne návrhy
                  16
                na zavedenie konečného systému DPH, ktorý by mal poskytnúť komplexnú reakciu na podvody v rámci Spoločenstva založené na chýbajúcom obchodnom subjekte. O týchto návrhoch, o ktorých sa pôvodne predpokladalo, že nadobudnú účinnosť 1. júla 2022, sa stále rokuje v Rade a predpokladá sa, že nebudú prijaté pred uvedeným dátumom a nenadobudnú účinnosť k uvedenému dátumu.
            
            
               (4)V nadväznosti na daňový balík
                  17
                a pod hlavičkou DPH v digitálnom veku Komisia pracuje aj na návrhu modernizácie pravidiel oznamovania, čo je systém, ktorý by daňovým správam poskytoval prípadne aj v reálnom čase podrobné informácie o jednotlivých transakciách a vďaka ktorému by sa uplatňovanie mechanizmu prenesenia daňovej povinnosti stalo zastaraným.
            
            
               (5)V roku 2018 Komisia podala správu o svojich zisteniach o vplyve mechanizmov zahrnutých v článkoch 199a a 199b smernice 2006/112/ES na boj proti podvodom
                  18
               . V správe sa uvádza, že členské štáty vo všeobecnosti usudzujú, že mechanizmus prenesenia daňovej povinnosti uvedený v článku 199a uvedenej smernice je účinným dočasným nástrojom na boj proti podvodom v oblasti DPH. Okrem toho členské štáty podľa uvedenej správy považovali mechanizmus rýchlej reakcie za užitočný nástroj a preventívne opatrenie proti výnimočným prípadom podvodov v oblasti DPH. Právne podmienky ani praktické aspekty uplatňovania mechanizmu prenesenia daňovej povinnosti v rámci systému DPH v EÚ sa odvtedy nezmenili. Smernica o DPH rovnako nebola výrazne zmenená s cieľom systematickejšie riešiť problém podvodov v rámci Spoločenstva založených na chýbajúcom obchodnom subjekte. Preto je vhodné predpokladať, že tieto zistenia a úvahy sú stále z veľkej časti platné.
            
            
               (6)Z uvedených skutočností vyplýva, že opatrenia zahrnuté v článkoch 199a a 199b smernice 2006/112/ES boli ako dočasné a cielené opatrenia užitočné. Uplynutie ich platnosti by členské štáty pripravilo o efektívny nástroj v boji proti podvodom, a preto je vhodné predĺžiť platnosť uvedených opatrení o ďalšie obmedzené obdobie, aby sa v Rade mohli uskutočniť rokovania o konečnom systéme DPH, a aby bolo možné pokračovať v práci na modernizovaných pravidlách oznamovania, ktoré sa majú medzitým prijať.
            
            
               (7)Smernica 2006/112/ES by sa preto mala zodpovedajúcim spôsobom zmeniť,
            
            
               PRIJALA TÚTO SMERNICU:
            
            
               Článok 1
            
            
               Smernica 2006/112/ES sa mení takto:
            
            
               1.Článok 199a sa mení takto:
            
            
               a)V odseku 1 sa úvodné slová nahrádzajú takto:
            
            
               „Členské štáty môžu do 31. decembra 2025 stanoviť, že osobou povinnou platiť DPH je zdaniteľná osoba, v prospech ktorej sa uskutočnilo niektoré z nasledujúcich dodaní alebo poskytnutí:“;
            
            
               b)Odseky 3, 4 a 5 sa vypúšťajú.
            
            
               2.V článku 199b sa odsek 6 nahrádza takto:
            
         
         
            
               „6. Osobitné opatrenie mechanizmu rýchlej reakcie stanovené v odseku 1 sa uplatňuje do 31. decembra 2025.“
            
            
               Článok 2
            
            
               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
            
            
               Článok 3
            
            
               Táto smernica je určená členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (2)
                  
                        Napríklad prenos kvót oprávňujúcich vypustiť skleníkové plyny, dodania mobilných telefónov, poskytovanie certifikátov týkajúcich sa plynu a elektrickej energie, poskytovanie telekomunikačných služieb a dodania obilnín a iných priemyselných plodín.
               
               
                  
                     (3)
                  
                        Smernica Rady 2010/23/EÚ zo 16. marca 2010, ktorou sa mení a dopĺňa smernica 2006/112/ES o spoločnom systéme dane z pridanej hodnoty, pokiaľ ide o voliteľné a dočasné uplatňovanie mechanizmu prenesenia daňovej povinnosti v súvislosti s poskytovaniami určitých služieb, pri ktorých existuje riziko podvodu (Ú. v. EÚ L 72, 20.3.2010, s. 1 – 2).
               
               
                  
                     (4)
                  
                        Smernica Rady 2013/43/EÚ z 22. júla 2013, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o voliteľné a dočasné uplatňovanie mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvod (Ú. v. EÚ L 201, 26.7.2013, s. 4 – 6).
               
               
                  
                     (5)
                  
                        Smernica Rady 2013/42/EÚ z 22. júla 2013, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o mechanizmus rýchlej reakcie proti podvodom v oblasti DPH (Ú. v. EÚ L 201, 26.7.2013, s. 1).
               
               
                  
                     (6)
                  
                        Smernica Rady (EÚ) 2018/1695 zo 6. novembra 2018, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o obdobie uplatňovania voliteľného mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvod, a mechanizmu rýchlej reakcie proti podvodom v oblasti DPH (Ú. v. EÚ L 282, 12.11.2018, s. 5 – 7).
               
               
                  
                     (7)
                  
                        Správa Komisie Rade a Európskemu parlamentu o vplyve článkov 199a a 199b smernice Rady 2006/112/ES na boj proti podvodom [COM(2018) 118/2]. 
               
               
                  
                     (8)
                  
                        Navrhované zavedenie konečného systému DPH je založené na dvoch osobitných návrhoch smerníc Rady: v jednom sa stanovujú zásady systému a v druhom sa podrobne opisujú technické opatrenia na zabezpečenie účinného fungovania systému. Ide o tieto návrhy: 
                  návrh smernice Rady, ktorou sa mení smernica 2006/112/ES, pokiaľ ide o harmonizáciu a zjednodušenie určitých pravidiel v systéme dane z pridanej hodnoty, a ktorou sa zavádza konečný systém zdaňovania obchodu medzi členskými štátmi [COM(2017) 569 final], 
                     návrh smernice Rady, ktorou sa mení smernica 2006/112/ES, pokiaľ ide o zavedenie podrobných technických opatrení na fungovanie konečného systému DPH pre zdaňovanie obchodu medzi členskými štátmi [COM(2018) 329 final].
               
               
                  
                     (9)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (10)
                  
                        Správa Komisie Rade a Európskemu parlamentu o vplyve článkov 199a a 199b smernice Rady 2006/112/ES na boj proti podvodom [COM(2018) 118/2]. 
               
               
                  
                     (11)
                  
                        Pozri: 
                  https://ec.europa.eu/taxation_customs/system/files/2016-09/kp_07_14_060_en.pdf
                  .
               
               
                  
                     (12)
                  
                        Posúdenie vplyvu k návrhu, pokiaľ ide o dočasné uplatňovanie všeobecného mechanizmu prenesenia daňovej povinnosti v súvislosti s dodávaním tovaru a poskytovaním služieb presahujúcich určitú hranicu [SWD(2016) 457].
               
               
                  
                     (13)
                  
                        Ú. v. EÚ C , , s. .
               
               
                  
                     (14)
                  
                        Ú. v. EÚ , , s. .
               
               
                  
                     (15)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1). 
               
               
                  
                     (16)
                  
                        Návrh smernice Rady, ktorou sa mení smernica 2006/112/ES, pokiaľ ide o harmonizáciu a zjednodušenie určitých pravidiel v systéme dane z pridanej hodnoty, a ktorou sa zavádza konečný systém zdaňovania obchodu medzi členskými štátmi [COM(2017) 569 final], a návrh smernice Rady, ktorou sa mení smernica 2006/112/ES, pokiaľ ide o zavedenie podrobných technických opatrení na fungovanie konečného systému DPH pre zdaňovanie obchodu medzi členskými štátmi [COM(2018) 329 final].
               
               
                  
                     (17)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (18)
                  
                        Správa Komisie Rade a Európskemu parlamentu o vplyve článkov 199a a 199b smernice Rady 2006/112/ES na boj proti podvodom [COM(2018) 118/2].